ZADEVA: Predlog sprememb in dopolnitev predloga Zakona o zdravstveni dejavnosti z obrazložitvijo
 
 
•                  3. člen
 
3. člen opredeljuje vsebino posameznih pojmov, ki se pogosteje pojavljajo v besedilu zakona. Posebno pozornost je treba posvetiti določbi 4. alineje istega člena, ki govori, da je dopolnilna dejavnost tista dejavnost, ki jo izvaja javni zdravstveni zavod in je neposredno povezana s temeljno dejavnostjo ter je po vsebini enaka temeljni dejavnosti, ki jo izvaja javni zdravstveni zavod.
 
Iz obrazložitve posameznih členov, ki je priloga k predlogu zakona k tem členu ni zapisana posamezna konkretna pripomba oz. razlaga namena besedila tega člena. Ne glede na to pa v obrazložitvi k 5. členu istega zakona je povsem jasno zapisano, da je dopolnilna dejavnost tista dejavnost, ki jo pod določenimi pogoji lahko izvajajo izvajalci javne zdravstvene dejavnosti, torej tudi koncesionarji. Če je slediti temu namenu, potem je potrebno v 4. alineji 3. člena zakona jasno zapisati, da dopolnilno dejavnost, lahko izvajajo ne samo samo javni zdravstveni zavodi temveč tudi koncesionarji.
 
V 6. alineji istega člena zakona je zapisana vsebina gravitacijskega območja izvajalca javne zdravstvene dejavnosti, ki se ugotavlja na podlagi zdravstveno-statističnih podatkov za pretekla leta. Pri tem ni definirano število preteklih let, kar bi bilo iz praktičnih razlogov potrebno določiti.
 
V 9. alineji je definirana vsebina pojma izvajalec oz. izvajalka zdravstvene dejavnosti. Osebno menim, da bi bilo koristno pri tem še zapisati, tako kot je to bilo v dosedanjem zakonu zapisano, da izvajalci zdravstvene dejavnosti opravljajo le-to pod enakimi pogoji ne glede na statusno-organizacijsko obliko.
 
V 16. alineji istega člena je koncesija definirana kot pooblastilo, ki ga država podeli pravni ali fizični osebi za izvajanje javne zdravstvene dejavnosti. Dejstvo je, da koncesije podeljuje pristojni državno organ, to je bodisi država bodisi ena ali več lokalnih skupnosti, kar je tudi razvidno iz obrazložitve k 5. členu zakona, zaradi tega bi bilo smiselno besedilo 16. alineje tudi tako zapisati, torej da koncesijo podeli državni organ, to je država ali lokalna skupnost oz. več lokalnih skupnosti skupaj.
 
Pripomba k 16. alineji velja tudi v celoti za besedilo 17. alineje, v katerem je prav tako zapisano, da je koncedent država.
 
Na koncu 18. alineje istega člena je zapisano, da je koncesionar v delu, v katerem izvaja koncesijsko dejavnost izvajalec javne zdravstvene dejavnosti, v preostalem pa je izvajalec zasebne zdravstvene dejavnosti. V zvezi s tem menim, da bi bilo potrebno besedilo zasebne zdravstvene dejavnosti v 18. alineji 3. člena uskladiti z besedilom 7. alineje 2. člena zakona v katerem je zapisanozasebna oz. samoplačniška zdravstvena dejavnost.
 
•                  5. člen
 
Ta člen zakona določa oblike izvajanja zdravstvene dejavnosti, pri čemer v 1. odstavku določa vsebino zdravstvene, v 2. odstavku pa vsebino javne zdravstvene dejavnosti. 3. odstavek istega člena pa definira vsebino pojma zasebne zdravstvene dejavnosti.
 
Iz obrazložitve k vsebini 5. člena zakona izhaja, da javno zdravstveno dejavnost opravljajo pod enakimi pogoji, tako javni zdravstveni zavodi kot koncesionarji, kar v besedilu zakona izrecno ni napisano. V sedaj veljavnem zakonu je ta dikcija bila povsem jasna, čeprav se v praksi ni realizirala nikjer drugje, razen v določitvi normativov in standardov tako kadrovske sestave tima, finančnem delu standarda in načinu financiranja. Posledični so bili koncesionarji diskriminirani na številnih področjih, še zlasti na področju določitve cen zdravstvenih storitev, davčne obravnave rezultatov finančnega poslovanja, pridobivanju namenskih sredstev s strani ustanovitelja. Menim, da bi besedilo „pod enakimi pogoji“ moralo ostati jasno zapisano v 3. odstavku 5. člena zakona, s tem da bi se podrobneje opredelilo vsebino pojma enakih pogojev. Pri tem menim, da bi bilo potrebno koncesionarjem in pri njih zaposlenih delavcev priznatistatus javnih uslužbencev, koncesionarjem pa tudi status posrednih proračunskih porabnikov. Le-tako se bo zagotovila pravna podlaga za enako obravnavo koncesionarjev in javnih zavodov pri elementih financiranja programov dela, davčni obravnavi rezultatov dela itd.
 
V obrazložitvi k 5. členu zakona in v povezavi z že omenjeno določbo 4. alineje 3. člena zakona je zapisano, da bodo koncesionarji dopolnilno zdravstveno dejavnost opravljali kot samoplačniške storitve, če bo tako določeno v koncesijski pogodbi in ob izpolnitvi drugih zakonskih pogojev. Do sedaj so koncesijske pogodbe urejale medsebojna razmerja izključno pri opravljanju javne zdravstvene dejavnosti in niso posegale v področje samoplačniških dejavnosti. Menim, da bi takšna praksa morala ostati v veljavi še naprej oz. da bi koncesijska pogodba vsebovala le določbo, da koncesionar lahko opravlja dopolnilno dejavnost, če izpolnjuje zakonske pogoje. To poudarjam še zlasti v povezavi z 12. členom istega zakona, ki govori o dovoljenju za izvajanje zdravstvene dejavnosti, o čemer bo več besed pri analizi vsebine tega člena zakona.
 
•                  6.člen
 
Ta člen opredeljuje vrste dejavnosti po njihovih strokovnih ravneh, pri čemer v drugem odstavku je zapisano, da razmejitev izvajanja zdravstvene dejavnosti med primarno, sekundarno in terciarno ravnijo določi minister. Pri tem ni zapisano, v katerem aktu in do kdaj bo minister to razmejitev opravil, kar je nujno potrebno.
•                  7.člen
 
Po vsebini sedaj zapisanega teksta 7. člena le-ta že v prvem uvodnem stavku spreminja določbo 16. in 17. alineje 3. člena kot določa, da država in lokalna skupnost zagotavljata javno zdravstveno dejavnost s podelitvijo koncesij. Zaradi tega je pripomba k besedilu 3. člena še posebej utemeljena.
 
Iz obrazložitve besedila oz. določil k 7. členu izhaja obveznost RS in lokalne skupnosti do investicijskih vlaganj v objekte in zahtevnejšo medicinsko opremo javnih zdravstvenih zavodov. Takšna razlaga obveznosti koncedenta zgovorno pove, da le-ta tudi v bodoče ne bo zagotavljal koncesionarjem enakega položaja pri izvajanju javne zdravstvene dejavnosti kot ga bo zagotavljal javnim zdravstvenim zavodom, čeprav se kot je že zapisano, pri razlagi 5. člena zakona na to enakost sklicuje. Torej zakonodajalec ne obvezuje koncedenta po zagotavljanju poslovnih prostorov, investicij v poslovne prostore in zahtevnejšo medicinsko opremo koncesionarjev, kar je diskriminatorno. Če upoštevamo, da zakonodajalec predvideva ohranitev sedanjega sistema financiranja tako javnih zdravstvenih zavodov kakor tudi koncesionarjev, navedeno pomeni, da bodo cene zdravstvenih storitev pri koncesionarjih kalkulirane tako, da pri le-teh ne bodo zajeti stroški amortizacije poslovnih prostorov in najemnin za poslovne prostore, kar je nesprejemljivo. Enake pogoje je predvsem razumeti tako, da koncesionarji opravljajo svojo dejavnost v skladu z normativi in standardi z predvidenim enakim finančnim učinkom ob enakih delovnih pogojih in upoštevaje.
 
•                  11. člen
 
V 11. členu so določeni osnovni pogoji za izvajanje zdravstvene dejavnosti. Pri tem je moteče predvsem dejstvo, da 2. alineja 2. odstavka istega člena prepoveduje, da je odgovorni nosilec zdravstvene dejavnosti zdravstveni delavec v delovnem razmerju pri drugem izvajalcu zdravstvene dejavnosti. Dejstvo je, da obstajajo koncesionarji, ki so zaposleni za SDČ tudi pri drugem izvajalcu za razliko do polnega delovnega časa, pa so zaposleni v lastni gospodarski družbi oz. zavarovani kot samostojni zdravstveni delavci. Sedanja ureditev v predlogu zakona preprosto ne dovoljuje, da bi za odgovornega nosilca zdravstvene dejavnosti bil določen kdorkoli, ki je zaposlen pri drugem izvajalcu zdravstvene dejavnosti ne glede na obseg te dejavnosti. Menim, da bi bilo potrebno to normativno ureditev spremeniti tako, da bi se v 2. alineji 2. odstavka tega člena zapisalo, da odgovorni nosilec zdravstvene dejavnosti ne sme biti zaposlen pri drugem izvajalcu zdravstvene dejavnosti za poln delovni čas.
 
Iz obrazložitve k 11. členu  izhaja, da izvajalec zdravstvene dejavnosti pridobi mnenje ministrstva, če izpolnjuje pogoje, ki jih navaja zakon, vendar razširja te pogoje še na zahtevo, da mora izvajalec pri pridobitvi dovoljenja določiti tudi način izvajanja te dejavnosti in tudi obseg te dejavnosti, kar je nesprejemljivo.
 
•                  12. člen
 
V 1. odstavku tega člena je določeno, da dovoljenje za izvajanje zdravstvene dejavnosti izda ministrstvo, na osnovi predložene zahteve za pridobitev dovoljenja. V 3. odstavku istega člena je ponovno zapisano, da dovoljenje za izvajanje zdravstvene dejavnosti izda uradna oseba, pri čemer je verjetno mišljeno, da gre za uradno osebo ministrstva. Iz obrazložitve k istemu členu je zapisano, da dovoljenje izda minister osebno. V nadaljevanju obrazložitve pa je zapisano, da za fizične osebe, ki opravljajo zdravstveno dejavnost, kot samostojni poklic oz. kot samostojni podjetnik to dovoljenje izda ministrstvo. Menim, da bi zakonodajalec moral jasno opredeliti, kdo znotraj ministrstva dovoljenje za delo dejansko izda.
 
Sporna je tudi trditev, ki izhaja iz obrazložitve tega člena, da mora zahteva za pridobitev dovoljenja vsebovati tudi navedbo vrste in obsega ter načina opravljanja dejavnosti v mreži javne zdravstvene dejavnosti ali izven te mreže. Poudarjeno je tudi, da vsaka sprememba vrste, obsega in načina opravljanja dejavnosti je možna le na podlagi novega dovoljenja za opravljanje dejavnosti. Posebej poudarjam, da določba tega člena ne zahteva navedbe obsega dejavnosti in načina opravljanja dejavnosti, tako da je iz vsebine obrazložitve povsem nejasno področje obsega dejavnosti, načina opravljanja dejavnosti in zahtev za pridobitev novega dovoljenja za opravljanje zdravstvene dejavnosti.
 
•                  13. člen
 
V prvem odstavku 13. člena je določeno, da register izvajalcev zdravstvene dejavnosti upravlja Nacionalni inštitut za javno zdravje. V 2. odstavku istega člena je zapisano, da register upravlja ministrstvo. V najslabšem primeru je potrebno pri obeh odstavkih tega člena uporabljati isto terminologijo.
 
•                  14. člen
 
Ta člen govori o odvzemu dovoljenja za izvajanje zdravstvene dejavnosti. Moteča je 3. alineja tega člena, ki govori, da ministrstvo odvzame dovoljenje za izvajanje zdravstvene dejavnosti, v primeru ko izvajalec ne prične z izvajanjem zdravstvene dejavnosti v 6. mesecih od vpisa v register  izvajalcev zdravstvene dejavnosti. Ko gre za izvajalca s statusno organizacijsko obliko gospodarske družbe (D.O.O.) je le-to potrebno registrirati v register gospodarskega sodstva, zagotoviti prostore, opremo, kadre itd., šele nato zaprositi za izdajo dovoljenja in vpis v register. Ko gre za izvajalca javne zdravstvene dejavnosti, bo le-ta sklenil prvo pogodbo o opravljanju dela z ZZZS v skladu z določbami vsakoletnega Splošnega dogovora. V praksi se lahko realno pričakuje tudi pričetek izvajanja dejavnosti po preteku 6 mesecev od dneva vpisa v register, kar pomeni, da bi v sedanji obliki ministrstvo takšnega izvajalca izbrisalo iz registra pred pričetkom izvajanja dejavnosti. Enako velja pri statusnih spremembah izvajalcev javne zdravstvene dejavnosti, za katere v sedanjem Splošnem dogovoru izrecno piše, da se  izvajanje dejavnosti po pogodbi z ZZZS pri statusni spremembi prične s 1.1. naslednjega poslovnega leta po statusni spremembi, kar bi izvajalce, ki načrtujejo statusno spremembo sililo v registracijo teh sprememb v drugi polovici poslovnega leta. Menim, da bi 6 mesečni rok iz praktičnih razlogov treba spremeniti na 12 mesečni rok.
 
•                  22. člen
 
Ta člen določa zdravstveno dejavnost na primarni ravni, ki zagotavlja dostop do osnovne zdravstvene dejavnosti brez predhodne napotitve. Iz obrazložitve k tem členu izhaja, da konkretno vsebino osnovne zdravstvene dejavnosti določi minister, za kar menim, da bi bilo to potrebno določiti v samem zakonu.
 
•                  26. člen
 
Člen določa, da je zdravstveni dom osrednji nosilec in koordinator osnovne zdravstvene dejavnosti na določenem območju, vrsto njegovih nalog in vrste dejavnosti, ki jih le-ta mora v minimalnem obsegu najmanj zagotavljati.
 
V 2. odstavku tega člena je posebej poudarjeno, da ZD zagotavlja izvajanje osnovne zdravstvene dejavnosti iz 23. člena zakona ter da usklajuje aktivnosti, ki jih izvajajo zdravstveni delavci ZD in koncesionarji. V 4. odstavku tega člena je zapisano, da izvajanje dejavnosti iz 2. alineje tega člena zagotavlja ZD sam ali z drugimi izvajalci zdravstvene dejavnosti na območju, za katerega je ZD ustanovljen. Glede na organizacijske naloge iz 2. odstavka istega člena pridobi ZD pravico, da organizira nadomeščanje zdravstvenih delavcev tudi z vključitvijo koncesionarjev v svoj delovni proces ne samo na področjih nujne medicinske pomoči, v kolikor to izrecno ni izključeno. Poudarek, da ZD organizira nadomeščanje zdravstvenih delavcev in koncesionarjev v času praznikov, dopustov in drugih odsotnosti je nejasen. V kolikor ga razumemo tako, da bodo koncesionarji nadomeščali izpade v ZD zaposlenih zdravstvenih delavcev, se bo pojavilo vprašanje evidentiranje opravljenih storitev, plačila za delo v zvezi z nadomeščanjem itd. Prav tako je moteča norma, da ZD organizira izvajanje osnovne zdravstvene dejavnosti koncesionarjev, saj je vsak poslovni subjekt sam zadolžen organizirati svoje dejavnosti v skladu s sklenjeno pogodbo z ZZZS.
 
Pripombe na vsebino 3. poglavja predloga Zakona o zdravstveni dejavnosti, ki ureja področje koncesijske dejavnosti: 
 

•                  63.člen
 

Ta člen povsem jasno pove, da bo po novem koncesijska dejavnost le izjema in dopolnilna dejavnost javnih zdravstvenih zavodov, in sicer ko le-ti sami ne bodo zmogli zagotoviti izvajanja zdravstvene dejavnosti v predvidenem obsegu. V dikciji tega člena je zapisana beseda „zlasti“, ki zgovorno pove, da bodo koncesije podeljene le izjemoma, in sicer v primerih, ko javni zavodi iz organizacijskih in drugih lastnih težav ne bodo mogli realizirati programov dela v skladu z mrežo. Povsem jasno pa je, da koncesijska dejavnost izgublja status enakovrednega izvajalca v mreži javne zdravstvene službe, na katero se sklicuje sedaj veljavni zakon in se je takšni rešitvi, kot jo predvideva novela zakona, potrebno upreti.
 

•                  65. člen
 

Ta člen določa pristojnosti podelitve koncesije, vendar je v sedanji obliki v kontekstu celotnega zakona terminološko neusklajen. Upoštevaje načelo, da se v tekstu zakona praviloma uporablja isto besedno zaporedje z enakim pomenom, bi bilo smiselno v 1. odstavku tega člena zapisati, da je koncedent na primarni ravni lokalna skupnost oz. več lokalnih skupnosti, za katere koncesionar opravlja koncesijsko dejavnost. V drugem odstavku istega člena pa bi bilo smiselno za koncedenta na sekundarni ravni zdravstvene dejavnosti namesto besede ministrstvo zapisati besedo država. Po mojem mnenju bi bilo potrebno 3. odstavek istega člena iz zakona črtati, saj bo v takšni obliki v teku izvajanja zakona predstavljal veliko težavo in nepotreben poseg države v področje pravic lokalnih skupnosti.
 

•                  66. člen
 

Ta člen časovno omejuje dobo, za katero se podeljuje koncesija, in sicer na največ 25 let. Mnenja sem, da bi časovna omejitev veljavnosti koncesije lahko bila sprejemljiva le za primere podelitve koncesije po noveliranem zakonu in se tako ne bi poseglo v pridobljene pravice sedanjih koncesionarjev. Koncesionarji, ki so ta status pridobili na osnovi sedaj veljavnega zakona, bodo s takšno določbo o časovni omejitvi koncesijske dejavnosti preprosto prepuščeni volji posameznega ministra, saj zakon v tem členu ne določa osnov in meril oz. pogojev, ki morajo biti izpolnjeni za časovno opredelitev koncesijskih pogodb oz. koncesijskega razmerja. Iz obrazložitve teksta zakona je razvidno, da bo minister v koncesijskem aktu podrobneje opredelil trajanje posamezne koncesije na določenem območju, vendar mu omenjeni člen zakona takšne pravice izrecno ne daje.  
 

•                  68. člen
 

Vsebina tega člena je izjemno pomembna, toda hkrati sporna in v praksi neizvedljiva. V prvem odstavku omenjenega člena je zapisana obveznost, da bo koncesionar ločeno evidentiral vse finančne odnose predvsem pa prihodke in odhodke ter sredstva in vire sredstev po posameznih dejavnostih, in sicer za izvajanje koncesijske dejavnosti od izvajanja zasebne zdravstvene dejavnosti. Pri tem je posebej poudarjeno, da bo te evidence vodil v skladu s predpisi, ki urejajo preglednost finančnih odnosov. Kot računovodski delavec osebno ne poznam predpisov, ki bi takšno preglednost finančnih odnosov urejali oz. določali. Zaradi tega bi zakonodajalec moral izrecno poudariti, za katere finančne predpise pri tem gre.
 

Ločevanje prihodkov po posameznih dejavnostih in znotraj le-teh na prihodke od koncesijske dejavnosti in zasebne zdravstvene dejavnosti je možno in ni preveč zahtevno. Ločevanje odhodkov po posameznih dejavnostih ter sredstev in virov sredstev za izvajanje teh dejavnosti pa je možno le teoretično.
 

V primeru, da bi predvidena ureditev 1. odstavka tega člena obveljala, bodo koncesionarji izpostavljeni zelo velikem in za njih zahtevnem administrativnem delu in nenehnem poročanju glede realiziranih prihodkov in odhodkov po vrstah in vsebini svojim računovodskim službam. Koncesionar bi z izvedbo takšne določbe bil prisiljen slehernega pacienta najprej povprašati po tem ali ima urejeno obvezno zdravstveno zavarovanje, če in kje ima urejeno dopolnilno zdravstveno zavarovanje, ali bo pri določeni storitvi tudi zahteval nadstandardne materiale itd. in bi ga šele nato lahko povprašal glede razloga njegovega obiska v ambulanti. Na ta način bi lahko koncesionar pridobil informacije, ki so nujno potrebne, da bo pravilno ravnal v smislu zajemanja odhodkov, sredstev in virov sredstev na koncesijsko in zasebno zdravstveno dejavnost. Ogromne probleme bi takšna rešitev še dodatno prinesli tistim koncesionarjem, katerim je koncesija podeljena v deležu različnih strokovnih dejavnosti. Pogosti primeri so, da koncesionar splošne medicine opravlja tudi koncesijsko dejavnost v deležu šolske ali otroške medicine. So tudi primeri, ko koncesionar opravlja zobozdravstveno dejavnost, tako za odraslo kot šolsko oz. otroško populacijo. Če sledimo določbi novele zakona, bi ta zobozdravnik vse stroške (od amortizacije poslovnega prostora do najemnine, če teh prostorov nima; amortizacije opreme, porabe materiala, vse režijske in druge stroške moral ločevati najprej na del, ki se nanaša na dejavnost zobozdravstva odraslih od dejavnosti mladinskega zobozdravstva, potem pa še znotraj teh dejavnosti na koncesijsko dejavnost od zasebne dejavnosti itd. Pri tem ne bi smel uporabljati pogodbeno dogovorjena razmerja teh dejavnosti, temveč bi moral slediti dejanski realizaciji opravljenih storitev pri posameznih vrstah dejavnosti. Ne glede na to ali gre za realizacijo pogodbeno dogovorjenega obsega dela, bi moral upoštevati dejansko realizacijo, torej tudi prekoračitve znotraj posameznih programov, ki jo izve oz. lahko zajame ob zaključku poslovnega leta. Navedeno tudi pomeni, da bi bili prihodki razmejeni po dejanskem plačilu oz. fakturiranju opravljenih storitev posameznih dejavnosti, razmejitev stroškov pa bi nujno sledila rezultatom realizacije ne glede na dejstvo, da presežki realizacije niso plačani.
 

V 2. odstavku istega člena je zapisano, da koncesionar vodi letne finančne izkaze v skladu s predpisi, ki urejajo gospodarske družbe, kar je nesprejemljivo. Vedeti moramo, da koncesionarji - fizične osebe ne smejo voditi finančnih evidenc in končnih letnih izkazov po sistemu, ki velja za gospodarske družbe, saj za njih veljajo drugi predpisi. Prav tako je nesmiselno letna poročila letnih rezultatov ločevati na izvajanje od zasebne zdravstvene dejavnosti, ker je to, prvič, neizvedljivo in ker bi s takšno normo njihova računovodstvo morala voditi najmanj tri vsebinsko različne izkaze (bilance – tako bilanco stanja kot izkaz poslovnega izida), in sicer ločeno za koncesijsko dejavnost od zasebne dejavnosti in še zbirno (konsolidirano) za potrebe ministrstva za finance, to je davčne uprave.
 

Predlagamo, da se besedilo tega člena v celoti črta.
 

•                  69. člen
 

Ta člen določa obveznost ministra, da sprejme koncesijski akt, s katerim se za posamezno ali več istovrstnih koncesij določi njihov obseg in pogoj izvajanja koncesijske dejavnosti. Tako kot je zapisano v obrazložitvi tega člena, zakon fleksibilno ureja vsebino koncesijskega akta in le primeroma našteva vsebino tega akta z namenom, da določi področja, o katerih se s koncesionarjem ni dovoljeno pogajati. Iz sedanje opredelitve je koncesijski akt skupek pravnih norm z jasnim namenom po omejitvi koncesijske dejavnosti in zelo sporno vsebino, ki je prepuščena politični volji in osebni interpretaciji posameznih vsebin vsakokratnega ministra.
 

•                  70. člen
 

Vsebino koncesijskega akta določa ta člen zakona, ki jo tudi taksativno našteva in za katero v obrazložitvi vsebine člena hkrati navaja kot fleksibilno.
 

Ker je v okviru vsebine koncesijskega akta določeno, da le-ta med drugim predpisuje tudi vir financiranja koncesijske dejavnosti, organ, ki opravi izbiro koncesionarja, osebo, ki je pooblaščena za podpis koncesijske pogodbe, postopek in vsebino javnega razpisa za podelitev koncesije. Nesmiselno je dele te materije, to je koncesijskega akta kot individualnega oz. posameznega predpisa, še podrobneje razčlenjevati in urejati v samem zakonu, kar je sedaj storjeno.
 

Iz obrazložitve je zapisano, da bo v koncesijskem aktu mogoče definirati prav vse pogoje za izvajanje koncesijske dejavnosti zlasti takrat, ko javni zdravstveni zavodi ne morejo zagotoviti realizacije svojega obsega dela, kar neposredno pomeni vsaj organizacijsko nesposobnost vodstva javnega zavoda in zavoda nasploh ter posebno obliko prisile, da ta program izvajajo koncesionarji.
 

•                  71. člen
 

V 2. odstavku tega člena je zapisano, da se javni razpis za podelitev koncesije objavi na spletnih straneh ministrstva ali lokalne skupnosti.
 

V obrazložitve te določbe je zapisano, da odločitev o objavi javnega razpisa sprejme minister s svojim sklepom tudi v primeru, ko le-te podeljuje lokalna skupnost (pravilno bi bilo... lokalna skupnost ali več lokalnih skupnosti). Dovolj bi bilo zapisati, da se javni razpis objavi na spletnih straneh koncedenta.
 

•                  72.člen
 

Ta člen določa vsebino javnega razpisa za podelitev koncesije. Slovnično so nekatere alineje neusklajene (5. alineja je napisana v množini, 7. alineja v ednini). Posebej je pomembna 8. alineja 1. odstavka, ki nalaga obveznost koncesionarja  po sklenitvi pogodbe z javnim zdravstvenim zavodom na svojem območju. Kot je iz besedila obrazložitve tega čelna zapisano, bo ta pogodba urejala sodelovanje koncesionarjev z javnim zdravstvenim zavodom, toda ne samo na področju njegovega vključevanja v nujno medicinsko pomoč, temveč tudi njegovega vključevanja za nadomeščanje (očitno tudi izpada delavcev javnega zdravstvenega zavoda) ter glede obveznega koriščenja diagnostičnih in drugih zmogljivost javnega zdravstvenega zavoda (kar se lahko sprevrže v obveznost koriščenja tehničnih služb, računovodskih služb itd., česar zakon oz. koncesijski akt ne izključuje). Zanimivo in nekoliko cinično je, da je v istem odstavku obrazložitve vsebine tega člena posebej poudarjeno, da morajo javno zdravstveno dejavnost pod enakimi pogoji in čim bolj racionalno izvajati vsi izvajalci javne zdravstvene službe skupaj obveznostjo njihovega poslovnega sodelovanja.
 

V 1. odstavku tega člena je tudi zapisano, da javni razpis za podelitev koncesije določa rok za začetek izvajanja zdravstvene dejavnosti, kar je nelogično, saj je le-ta določen v vsakoletnem Splošnem dogovoru.
 

V 2. alineji 2. odstavka istega člena zakona je povsem jasno zapisano, da bo pogodba koncesionarja z javnim zdravstvenim zavodom urejala tudi nadomeščanje tako v času odsotnosti koncesionarja oz. zdravstvenih delavcev v javnem zdravstvenem zavodu.
 

Pravno-formalno je ta določba nedorečena in konfuzna. Koncesionar je pogosto gospodarska družba, ki ne more biti odsotna z dela, tako da je razumeti, da se pod pojmom koncesionarja v tem odstavku misli izrecno na koncesionarja – fizično osebo. Če stojimo na takšnem stališču, bo pogodba z javnim zavodom zavezovala javni zavod, da s svojim strokovnim kadrom nadomesti koncesionarja – fizično osebo, pri čemer bo koncesionar (fizična ali pravna oseba) s svojim kadrom oz. sam moral nadomeščati izpad zdravstvenih delavcev v javnem zdravstvenem zavodu. Takšna določba se v praksi lahko izrodi v obveznost koncesionarja, da z delavci svojega tima mora prevzeti obveznosti nadomeščanja odsotnih delavcev javnega zdravstvenega  zavoda.
 

•                  73. člen
 

V tem členu, ki določa predvsem vsebino razpisne dokumentacije so predvsem nejasne določbe 6., 7. in 9. alineje 3. odstavka tega člena.
 

6. alineja predpisuje natančen opis prostorov in opreme, ki je v lasti koncedenta ali pravne osebe nad katero ima le-ta prevladujoč vpliv. Hkrati določa podrobne pogoje najema teh prostorov in opreme, ki jih bo koncesionar, kot je zapisano, lahko uporabljal za izvajanje koncesijske dejavnosti. Ta določba sicer neposredno ne zavezuje koncesionarja, da bi le-ta moral svojo dejavnost opravljati v prostorih in z opremo javnega zavoda, ker pa je opis prostorov in opreme sestavni del razpisne dokumentacije, lahko sklepam, da bo prednost pri izbiri pri podelitvi koncesije iz tega naslova pridobil tisti kandidat, ki bo za izvajanje svoje dejavnosti uporabljal prostore i opremo javnega zdravstvenega zavoda.
 

Vsebina 7. alineje je pri ohranitvi sedanjega sistema financiranja koncesijske dejavnosti in javne zdravstvene dejavnosti nasploh povsem nepotrebna in nelogična, saj je področje financiranja javne zdravstvene dejavnosti natančno opredeljeno v Splošnem dogovoru. Zaradi tega ni jasen namen zakonodajalca, katere pogoje financiranja zdravstvenih storitev ima v mislih in njegova opredelitev sprememb financiranja v času koncesijskega obdobja.
V 9. alineji je predpisano, da bo razpisna dokumentacija zahtevala višini in način zavarovanja resnosti zahteve za podelitev koncesije. Bančne in druge garancije pri vložitvi vloge za podelitev koncesije kandidat za podelitev koncesije ne samo da ne potrebuje, temveč je ne bo nikjer pridobil.
 

Zaradi vsega navedenega predlagam, da se vse tri alineje tretjega odstavka v celoti črtajo.
 

•                  74. člen
 

Ta člen govori o vlogi razpisne komisije, ki bo v skladu s 1. odstavkom tega člena opravila izbiro koncesionarja. V tem odstavku je zapisano, da petčlansko razpisno komisijo imenuje koncedent. V povezavi z 2. odstavkom istega člena, ki določa, da sta dva člana komisije hkrati predstavnika financerja, to je ZZZS, bi bilo logično, da je v 1. odstavku jasno zapisano, da koncedent imenuje tri člane kot svoje predstavnike in dva člana komisije – predstavnika ZZZS, na predlog ZZZS.
 

3. odstavek tega člena določa nalogo predstavnikov financerja, ki je opredeljena kot preučitev zahtev vlagateljev s stališča finančne vzdržnosti, kar je nesmiselno, saj vloge za odobritev koncesije po vsej verjetnosti ne bodo finančno ovrednotene. Zaradi tega predlagam, da se 3. odstavek črta.
 

•                  75. člen
 

V tem členu so opredeljena osnovna merila za izbiro koncesionarja, pri čemer so posebno poudarjene izkušnje in reference kandidata oz. odgovornega nosilca zdravstvene dejavnosti, materialni pogoji za izvajanje koncesijske dejavnosti in predvideno koriščenje zmogljivosti javnega zdravstvenega zavoda. Ker gre za merila za izbiro koncesionarja bodo le-ta na tej osnovi verjetno ovrednotena v koncesijskem aktu, kar pomeni, da bodo ta merila verjetno v veliki meri poudarila prednost tistim kandidatom, ki bodo zmogljivosti javnega zdravstvenega zavoda (materialne in kadrovske) koristili v večji meri.
 

Menimo, da je ta člen nepotreben, saj so sedaj osnovni pogoji, ki jih morajo izpolnjevati kandidati za podelitev koncesije, primerno urejeni. V nasprotnem primeru pa bi to materijo moral urediti v celoti koncesijski akt.
 

V obrazložitvi tega člena je zapisano, da merila za izbiro koncesionarja morajo biti določena v zakonu, hkrati pa je v istem odstavku zapisano, da se podrobneje merila določijo v koncesijskem aktu, točkovanje le-teh pa v razpisni dokumentaciji. Iz praktičnih razlogov bi bilo primerneje, da so tako osnove kot merila za točkovanje določena v enem samem aktu.
 

•                  76. člen
 

V tem členu in vseh ostalih členih zakona, v katerih se vloga za podelitev koncesije poimenuje z „zahteva“ je potrebno besedilo „zahteva“ nadomestiti z besedilo „vloga“. Besedo „vloga“ s nenehno uporablja tudi v obrazložitvi teksta zakona.
 

•                  77.člen
 

Vsebina tega člena je pregled in vrednotenje vlog za podelitev koncesije. Pri tem je ponovno sporna določba 2. odstavka tega člena, ki daje pravico razpisni komisiji, da lahko od kandidatov zahteva pojasnila za primerjavo in vrednotenje vlog. Kot rečeno vloge kandidatov pri enotnem sistemu financiranja ne bi smele biti ovrednotene.
 

•                  79.člen
 

Ta člen govori o odločbi o podelitvi koncesije, pri čemer v prvem odstavku določa, da koncedent odloči s skupno odločbo, s katero izbranemu kandidatu podeli koncesijo, ostale vloge pa zavrne. Menimo, da je takšna ureditev pravno-formalno sprejemljiva, vendar bi vseeno kazalo opozoriti, da bi individualne odločbe tako izbranim kot neizbranim kandidatom bile bolj praktične v smislu zagotavljanja njihovega pravnega varstva. V skladu z določbo 2. odstavka tega člena bo v isti odločbi določen tudi rok, v katerem izbrani kandidat sklene koncesijsko pogodbo. Šele s sklenitvijo koncesijske pogodbe izbrani kandidat pridobi status koncesionarja. V samem zakonu pa je zmotno napisano, da koncesionar sklene koncesijsko pogodbo. Ponovno je potrebno posebej poudariti pomen sklenjene koncesijske pogodbe v povezavi s pričetkom izvajanja koncesijske dejavnosti, saj le-to ureja Splošni dogovor, in sicer na svojstven način.
 

V zadnjem, to je 4. odstavku, je izrecno odločeno, da koncedent k odločbi o podelitvi koncesije na primarni ravni mora pridobiti predhodno soglasje ministrstva. Pri tem je zapisano, da mora ministrstvo odločiti o soglasju v roku 30 dni od dneva prejema vloge za izdajo soglasja. Zakon  neposredno ne  rešuje situacije, ki utegne nastati v primeru če ministrstvo v danem roku 30 dni od dneva prejema vloge, o le-tej ne odloči. Prav tako zakon ne zavezuje ministrstva, v katerem roku mora koncedenta obvestiti o svoji odločitvi. Do sedaj se je v primeru, ko ministrstvo ni upoštevalo roka za odločitev oz. obvestila o določitvi, neposredno uporabljal ZUP (Zakon o upravnem postopku). Iz besedila obrazložitve zakona nesporno izhaja, da se koncesije ne sme dodeliti, če ni dano soglasje ministrstva o podelitvi koncesije na primarni ravni. Menim, da bi takšno stališče predlagatelja zakona potemtakem sodilo v sam zakon.
 

•                  80. člen
 

Določbe 80. člena je treba črtati v tekstu zakona, saj le-te ponavljajo določbe predhodnega, to je 79. člena.
 

•                  81.člen
 

Ta člen ureja sklenitev koncesijske pogodbe. V 1. odstavku istega člena je določeno, da koncedent po dokončnosti odločbe o podelitvi koncesije pozove izbranega kandidata (v tekstu zakona zmotno napisano kot koncesionarja) k sklenitvi koncesijske pogodbe, kar je za koncesionarje na primarni ravni nesprejemljivo oz. nezakonito. Če bo obveljala rešitev, da je koncesijsko pogodbo na primarni ravni dopustno skleniti le na osnovi predhodno pridobljenega pozitivnega mnenja ministrstva, je to določbo potrebno tudi spoštovati. Dokončnost odločbe na primarni ravni je dosežena po poteku pritožbenega roka pri koncedentu, to je v vsakem primeru prej kot je odločitev oz. soglasje ministra k podelitvi koncesije izdano, temveč prej kot je koncedent za soglasje ministra sploh zaprosil. Zakon izrecno pove, da se vloga za soglasje s strani ministra le-temu naslovi po dokončnosti odločbe.
 

Menim tudi, da je koncesijska pogodba stvar koncedenta in koncesionarja ne pa tudi financerja, zaradi tega jo je nesmiselno sklepati tripartitno (2. odstavek 81. člena)
 

V 3. odstavku istega člena je zapisano, da je pogoj za sklenitev koncesijske pogodbe predhodno sklenjena pogodba med koncesionarjem in javnim zdravstvenim zavodom. Če izhajamo iz dejstva, da izbrani kandidat za podelitev koncesije pridobi status koncesionarja šele s sklenitvijo koncesijske pogodbe, koncesionar takšno pogodbo z javnim zavodom lahko podpiše šele po sklenitvi koncesijske pogodbe in nikakor ne pred sklenitvijo le-te.
 

V 5. odstavku istega člena je zapisano, da če izbrani kandidat za podelitev koncesije (v zakonu ponovno zmotno napisano „koncesionar“) iz neupravičenih razlogov ne sklene koncesijske pogodbe v roku, ki je določen z odločbo o podelitvi koncesije, da se le-ta sklene s prvim naslednjim kandidatom, ki izpolnjuje razpisne pogoje. Če takšnega ni, pa se javni razpis za podelitev koncesije ponovi. V zvezi s tem je potrebno poudariti, da bi zakon v takšnem primeru moral povsem jasno določiti, kaj se šteje za „neupravičene razloge“. Drugo pravno vprašanje, ki se s takšno rešitvijo odpira izhaja iz dejstva, da če neizbrani kandidat ne podpiše koncesijske pogodbe, bo odločba, s katero je le-ta izbran ostala ves čas v veljavi, če se le-to po ustreznem postopku ne odpravi oz. razveljavi. Avtomatizem, ki je s to določbo predviden, to je da bo koncesijska pogodba sklenjena z neizbranim kandidatom, ki je sicer dosegel drugo največje število toč pri vrednotenju njegove vloge, ne bo temeljila na dokončni odločbi o podelitvi koncesije, saj takšne odločbe očitno ne bo. Zaradi tega menim, da je primer, ko izbrani kandidat ne sklene koncesijske pogodbe, možno rešiti le z izvedbo novega javnega razpisa. Povsem nesprejemljiva je predvidena zakonska rešitev, ko gre za podelitev koncesije na primarni ravni, ki zahteva, da se koncesijska pogodba podpiše potem, ko s koncesijsko odločbo soglaša minister.
 

V obrazložitvi te določbe zakona je zapisano, da če koncesionar iz neupravičenih razlogov ne sklene koncesijske pogodbe, mu jo koncedent odvzame, hkrati pa koncesionar odgovarja za škodo, ki iz tega izvira. V zvezi s takšno razlago pripominjam, da koncesijske pogodbe, ki ni sklenjene, ni potrebno odvzeti, saj nima pravne veljave. Zakon pa tudi nikjer ne določa obveznosti povračila škode, če izbrani kandidat koncesijske pogodbe ne bi podpisal (ne v upravičenih in ne v neupravičenih primerih).
 

•                  82. člen
 

Namen tega člena je določiti vsebino koncesijske pogodbe. Pri taksativno našteti minimalni vsebini koncesijske pogodbe je zelo moteča in nepotrebna alineja, ki govori, da je vsebina koncesijske pogodbe tudi terminski plan in način izvajanja morebitnih investicij s strani koncesionarja. Prav tako je nerazumljiva in neizvedljiva določba o obveznosti koncesionarja po vzpostavitvi vseh oblik notranjega nadzora.
 

•                  83. člen
 

V zvezi z vsebino določbe tega člena pripominjam le dejstvo, da gre za neskladje sedanjih utečenih rešitev v Splošnem dogovoru z to določbo zakona. Dejstvo je, da koncesionarji vsako leto ne podpisujejo pogodbe z ZZZS, s katero urejajo financiranje koncesijske dejavnosti, temveč je obdobje daljše in se letno sprejemajo le aneksi k pogodbi. Prav tako so moje pripombe oz. predlogi k izločitvi predstavnikov ZZZS v razpisni komisiji in pripomba k izločitvi ZZZS kot stranke v koncesijski pogodbi toliko bolj utemeljene.
 

•                  91. člen
 

Prenehanje koncesijske pogodbe ureja ta člen v 1. odstavku, ki sicer vsebuje 4 alineje. Pri tem poudarjam, da je 4. alinejo potrebno spremeniti in po mojem predlogu iz le-te narediti nove alineje, ki bi natančno uredile prenehanje koncesijske pogodbe v primeru, ko je koncesionar pravna oseba od primerov, ko je koncesionar fizična oseba. Ker 1. odstavek ne vsebuje običajne rešitve v obliki določbe „v drugih primerih, ki jih določa koncesijska pogodba“, je razumeti, da koncesijska pogodba preneha le v primerih, ki jih določa zakon (katerega koncesijska pogodba naj ne bi prejudicirala). Najbolj enostaven primer, ki ga sedanja določba ne rešuje je primer upokojitve koncesionarja – fizične osebe, saj mu v tem primeru koncesijska pogodba ne preneha po določbah zakona. Zaradi tega je smiselno 2. odstavek tega člena ustrezno prilagoditi z uvedbo novih alinej – določb k prvem odstavku istega člena.
 

V tretjem odstavku tega člena je zapisano, da koncesijska pogodba preneha, ko v skladu z zakonom nastanejo pravne posledice stečaja ali z likvidacijo oz. smrtjo koncesionarja. Pravne posledice je treba strogo ločiti od dejanskih materialnih, finančnih, zdravstvenih in drugih posledic uporabnikov zdravstvenih storitev, upoštevaje ZUP (Zakon o upravnem postopku).
 

V obrazložitvi teh določb zakona je izrecno zapisano, da mora v primeru začetka stečajnega postopka prenehati veljati koncesijska pogodba. Torej ta preneha veljati pred prenehanjem koncesionarja. V 3. odstavku pa v nasprotju s tem izrecno piše, da v času trajanja stečajnega postopka koncedent lahko začasno prenese izvajanje koncesionirane dejavnosti na začasnega prevzemnika. To začasnost lahko razumem le-tako, da se imenovanje začasnega prevzemnika lahko  izvrši le za čas izvedbe postopka podelitve koncesije drugemu kandidatu in da ne gre za začasen „odvzem koncesije istemu koncesionarju“.
 

Posebej je poudarjeno, da pravice do koncesije niso del stečajne mase. Takšna rešitev je možna in razumljiva, toda le za koncesionarje pravne osebe. V primeru smrti koncesionarja – fizične osebe pa je treba zapisati, da koncesijske pravice niso prenosljive na dediče v postopku dedovanja, česar zakon niti ne omenja.
 

V obrazložitvi tega člena je tudi zapisano, da se začasen prenos izvajanja koncesijske dejavnosti prenese na začasnega prevzemnika največ za dobo 2 let, česar zakon izrecno ne določa.
 

•                  92. člen
 

V 1. alineji tega člena je zapisano, da koncedent z odločbo odvzame koncesijo koncesionarju, če le-ta ne začne izvajati koncesijsko dejavnost v skladu s pogodbo, ki jo ima sklenjeno z ZZZS, kar je pravilno. Vendar je le-to določbo potrebno časovno obravnavati z roki, ki so podani z javnim razpisom, izdajo odločbe, rokom za podpis pogodbe itd.
 

•                  93. člen
 

Omenjeni člen določa postopek odvzema koncesije. Menim, da bi bilo prav, da je že v uvodnem delu tega člena zapisano, da koncedent v primerih, ko ne gre za odvzem koncesije po sili zakona (uvedba stečajnega postopka zoper koncesionarja – pravno osebo; smrt koncesionarja – fizične osebe in v drugih primerih, ki bi jih zakon moral natančno opredeliti), koncesionarja pisno opozori na kršitve, ki so lahko razlog za odvzem koncesije. Torej zakon bi moral to področje urediti tako, da je nesporno zapisano, v katerih se koncesija odvzame takoj po sili zakona in v katerih primerih se koncesija lahko odvzame.
 

V zakonu je sicer predvideno, da zoper odločbo o odvzemu koncesije ni pritožbe. ZUP takšno ureditev dopušča, vendar vseeno menim, da bi bilo iz načela pravičnosti bolj pošteno zapisati, da je zoper odločbo o odvzemu koncesije pritožba dopustna oz. da se 4. odstavek 93. člena črta, s čemer se doseže pravno varstvo koncesionarja neposredno po ZUP-u.
 

Predlog sprememb in dopolnitev k ostalim poglavjem (od št. 4 dalje) predloga Zakona o zdravstveni dejavnosti z obrazložitvijo k določbam le tistih členov, ki imajo poseben pomen samo za koncesionarje, ostala področja, ki so prav tako pomembna, vendar so po vsebini bolj strokovno narave, pa bodo verjetno podrobno obravnavana na drugih organih oz. institucijah.
 

•                  98. člen
 

Novost, ki jo za koncesionarje prinaša določba 98. člena je zlasti v tem, da bo dopolnilna dejavnost (samoplačniška dejavnost) predmet koncesijske pogodbe. Samoplačniško dejavnost kot dopolnilno dejavnost naj bi po dikciji tega člena opravljal koncesionar le v primeru, če v celoti izpolni svojo pogodbeno obveznost do ZZZS, če ta dejavnost ne vpliva na obseg in kakovost javne zdravstvene dejavnosti in ko ima koncesionar kadre, prostor, opremo in druge zmogljivosti, ki presegajo zmogljivosti potrebne za izvajanje javne zdravstvene dejavnosti. V praksi in v skladu s takšno določbo navedeno pomeni, da je koncesionar zavezan realizirati program iz pogodbe ZZZS v celoti, kar velikokrat ni primer in le po izpolnitvi tega pogoja je lahko upravičen opravljati samoplačniško dejavnost. Takšna opredelitev oz. izvajanje takšne določbe utegne povzročiti posebne težave pri slehernem koncesionarju, saj le-ta opravlja pogodbeni program v teku celega leta pod različnimi pogoji in v dobri veri, da bo program dogovorjen z ZZZS realiziran. Hkrati opravlja tudi samoplačniške storitve v enaki kontinuiteti. Običajno se samoplačniške storitve opravljajo s kadrom, ki je standardiziran v SD ter v prostoru in z opremo, ki je potrebna za realizacijo programa dogovorjenega z ZZZS. Zaradi tega je zelo moteča določba, da morajo kadri, prostor in oprema presegati zmogljivosti potrebne za izvajanje javne zdravstvene dejavnosti.
 

V 3. odstavku tega člena, in sicer v njegovi 1. alineji, je zapisan še en nesmisel in v praksi neizvedljiv pogoj, in sicer da se samoplačniška dejavnost lahko opravlja na podlagi pogodb s tujimi partnerji in pacienti. Običajno se pod pojmom pogodbe razume dvostranski (lahko tudi večstranski) pisni dogovor, ki ga skleneta partnerja kot izraz proste volje in v katerem uredita medsebojne pravice in obveznosti. Naravo pogodbe ima v pravu tudi vsak ustni dogovor, vendar menim, da je pripravljalec zakona s takšnim poudarkom pomena pogodbe dejansko mislil na pisni dogovor sporazum, kar bi bilo potrebno v fazi razprave razjasniti.
Moteč je tudi 5. odstavek istega člena, ki zahteva, da je izvajalec dopolnilne dejavnosti, torej tudi koncesionar, dolžan svojem letnem finančnem načrtu in v letnem poročilu o rezultatih svojega poslovanja posebej opredeliti finančne učinke in rezultate izvajanje dopolnilne dejavnosti. Običajno koncesionarji nimajo letnih finančnih planov svoje dejavnosti kot samostojnega akta, kar je tudi razumljivo, saj takšnega akta ni zavezan imeti. Glede poročanja o izvajanju dopolnilne dejavnosti v smislu bilančnih izkazov pa je takšna določba, kot je bilo že zapisano, dejansko neizvedljiva.
 

•                  99.   člen
 

Ta člen v svojem prvem odstavku ponovno nalaga koncesionarjem voditi ločen izkaz prihodkov in dohodkov ter sredstev in virov sredstev, ki se nanašajo na izvajanje javne zdravstvene dejavnosti od izvajanja dopolnilne dejavnosti in še pred tem posebej ločeno evidentiranje različnih strokovnih dejavnosti. V konkretnem primeru gre za ločen izkaz finančnega rezultata in tudi ločeno bilanca stanja po posameznih dejavnostih in po kriteriju javne zdravstvene dejavnosti in zasebne dejavnosti. S računovodskega stališča so takšne evidence in izkazi seveda možni, toda v praksi pomenijo sestavitev najmanj treh bilančnih izkazov (za vsako dejavnost posebej in poleg tega še konsolidiran izkaz), če pa koncesionar opravlja dve koncesijske dejavnosti (na primer dejavnost mladinskega zobozdravstva in dejavnost odraslih) bo računovodstvo moralo sestaviti 4 analitične izkaze in 1 konsolidirani izkaz, kar bo najmanj pomenilo bistveno podražitev storitev računovodskega servisa oz. službe. Ker lahko računovodstvo svojo nalogo strokovno opravi le na osnovi podatkov in informacij, ki jih le to prejme neposredno od koncesionarja, bi le-ta bil prisiljen obvezno analitično voditi stroškovno knjigovodstvom, kar bi pomembno vplivalo na povečan obseg administrativnega dela in posledično na manjšo finančno učinkovitost izvajanja dejavnosti. Iluzorno je namreč pričakovati, da bo zaradi novih administrativnih obsežnih in zahtevnih nalog prišlo do spremembe priznanega števila administrativno tehničnih delavcev znotraj normativov in standardov posamezne dejavnosti. Ker takšne določbe preprosto v praksi brez negativnih učinkov ni mogoče realizirati, menim, da bi bilo potrebno besedilo tega člena v celoti črtati.
 

V drugem odstavku je tudi ponovno zmotno zapisano, da koncesionarji vodijo letne finančne izkaze svojega poslovanja po predpisih, ki urejajo gospodarske družbe, saj takšna norma ne more veljati za koncesionarje – fizične osebe.
 

V obrazložitvi besedila tega člena v povezavi z določbo 100. člena zakona je zapisano, da lahko koncesionar v času, ki je namenjen za opravljanje javne zdravstvene dejavnosti, lahko opravlja dopolnilno dejavnost le v dveh naštetih primerih, pri čemer je dolžan povečati obseg svojega delovnega časa v prid opravljanja javne zdravstvene dejavnost, in sicer za ves čas, ki ga je izvajalec dopolnilne dejavnosti dejansko porabil z izvajanjem samoplačniških storitev. Koncesionarji pa naj bi v skladu z obrazložitvijo, ki nima osnove v tekstu zakona o opravljanju dopolnilne dejavnosti poročati koncedentu..
 

•                  109. člen     
 

Ta člen ureja področje financiranja pripravništva v mreži javne zdravstvene dejavnosti. Kot je v predvideni določbi zakona zapisano se pripravništvo pri izvajalcih javne zdravstvene dejavnosti financira v obsegu 50% iz sredstev proračuna RS (ta vir ni konkretiziran, saj ne vemo ali gre za ZZZS, eventualno Zdravniško zbornico oz. Zavod za zaposlovanje RS...) in 50% iz sredstev delodajalca, torej tudi koncesionarja. Zakon določa takšno razmerje in takšno pravico do financiranja pripravništva le v primeru ko gre za sklenitev delovnega razmerja za določen čas, ničesar pa ne pove, kakšen bo sistem financiranja in s tem obveznost delodajalca v primeru, da je delovno razmerje s s pripravnikom sklenjeno za nedoločen čas. V tekstu zakona je zapisano, da gre za financiranje plače in nadomestila, pri čemer ni podana razlaga za katero nadomestilo dejansko gre. Nadomestilo v zvezi s stroški dela zajema tudi poleg nadomestila plače tudi nadomestilo oz. povračilo nekaterih materialnih stroškov povezanih z delom pripravnika, kot so stroški prehrane, stroški prevoza za prihoda na delo in odhod z dela. Menimo bi bilo potrebno pojem „nadomestilo“ nedvoumno opredeliti. V 121. členu je izrecno zapisano, da stroški državnega izpita, ki ga je dolžan opraviti pripravnik, bremenijo delodajalca, ki ga je prijavil na državni izpit.
 

•                  144. člen  
 

Pod določenimi pogoji, ki jih predpisuje zakon se bodo specializanti vključevali v svoje izobraževanje tudi pri koncesionarjih. Določba tega člena pa pove, da bodo sredstva za plače in nadomestila specializantov, stroški in mentorstva in specialističnega izpita zagotovljena v višini 80% iz sredstev obveznega zdravstvenega zavarovanja, 20% sredstev pa bo zagotovljenih iz sredstev izvajalca zdravstvenih dejavnosti, za katerega specializant izvaja specializacijo. Takšna ureditev pa v skladu s 1. odstavkom tega člena velja le za javne zdravstvene zavode. V 3. odstavku istega člena pa je določeno, da se sredstva povezana z delom specializantov pri izvajalcih zasebne zdravstvene dejavnosti in koncesijske dejavnosti v celoti zagotovijo v breme teh delodajalcev. Takšna ureditev pa ponovno neenakopravno obravnava javne zdravstvene zavode v primerjavi s koncesionarji.
 

•                  174. člen
 

Za nekatere koncesionarje, zlasti koncesionarje – fizične osebe, bo izrednega pomena omejitev, ki je zapisana v 3. odstavku tega člena in ki pravi, da lahko zdravstveni delavec opravlja neposredno delo s pacienti do dopolnjenega 70. leta starosti. Kot gre razumeti določbo zakona, gre za univerzalno določbo za vse zdravstvene delavce, pri čemer koncesionarji – fizične osebe niso nobena izjema. Ker so nekateri koncesionarji v skladu s koncesijskimi pogodbami, katere slonijo na koncesijskih odločbah, pridobili status koncesionarja za nedoločen čas, so za izvajanje za izvajanje javne zdravstvene dejavnosti kot koncesionarji zagotovili ustrezne prostore in opremo iz lastnih virov, pri čemer jih kar nekaj za pokritje teh investicij najelo dolgoročna bančna kreditna sredstva. Z izvedbo te določbe o starostni omejitvi dela s pacienti, bodo koncesionarji - fizične osebe, ki so starejši in ne samo tisti, ki že danes dopolnili 70 let starosti, imeli ogromno finančnih težav v primeru, da bodo morali prenehati s svojim koncesijskim delom, ob izpolnitvi tega pogoja. Ker zakon te materije ne ureja niti v končnih in prehodnih določbah, je razumeti, da bo sleherni zdravstveni delavec in potemtakem tudi koncesionar – fizična oseba moral prenehati opravljati svoje delo s pacienti eno leto po dnevu uveljavitve tega zakona (zakon bo uveljavljen 30. dan po njegovi objavi v Uradnem listu).
 

•                  186. člen
 

Ta člen ureja trajanje letnega dopusta zdravstvenih delavcev, pri čemer se očitno ta določba o trajanju letnega dopusta ne nanaša na vse druge nezdravstvene delavce zaposlenih pri izvajalcih zdravstvene dejavnosti. V 1. odstavku je zapisano, da trajanje letnega dopusta zdravstvenih delavcev določa kolektivna pogodba, v 2. odstavku je izrecno zapisano, da ne glede na določbo 1. odstavka ima zdravstveni delavec največ 40 dni letnega dopusta (manjka zapis „v posameznem letu“). 3. odstavek je povsem nejasen, če ga beremo v sedanjem tekstu, saj le-ta govori, da določba 1. odstavka tega člena velja le za javne zdravstvene zavode. Zaključka, katera lahko sprejmemo sta le dva, in sicer da omejitev trajanja dopusta zdravstvenih delavcev na največ 40 dni v teku leta velja za zdravstvene delavce zasebnike in koncesionarje; oziroma da je v tretjem odstavku zmotno zapisano „določba iz prvega odstavka“ in bi se besedilo pravilno glasilo „določba iz drugega odstavka“. Ne glede na to pa je povsem jasna ugotovitev, da zakonodajalec tudi pri trajanju letnega dopusta zdravstvenih delavcev dela razliko med zaposlenimi zdravstvenimi delavci v javnih zdravstvenih zavodih in zaposlenih zdravstvenih delavcev pri koncesionarjih.  
 

•                  199. člen
 

Ta člen obravnava področje konkurenčne dejavnosti pri opravljanju zdravstvenih storitev, pri čemer sledi načelu, da je konkurenčna dejavnost primer, ko zdravstveni delavec, ki opravlja svoje delo v javnem zdravstvenem zavodu, istovrstne zdravstvene storitve opravlja za svoj ali tuj račun pri drugem izvajalcu zdravstvene dejavnosti (torej pri drugem zdravstvenem zavod ali koncesionarju). Za opravljanje takšne dejavnosti, takšen zdravstveni delavec potrebuje soglasje iz 200. člena zakona. V primeru, da takšnega soglasja zdravstveni delavec nima, je to razlog za izredno odpoved delovnega razmerja zdravstvenega delavca s strani javnega zdravstvenega zavoda (3. odstavek tega člena). Pripominjam, da s takšno ureditvijo zakon ne rešuje vprašanja oz. primera, ko je zdravstveni delavec v javnem zdravstvenem zavodu zaposlen za SDČ, preostali del delovnega časa do polnega delovnega časa pa je zaposlen v drugem javnem zdravstvenem zavodu ali pri koncesionarju. Določbo tega člena v povezavi z 200. členom istega zakona je razumeti, da ureja primere, ko je zdravstveni delavec v javnem zdravstvenem zavodu zaposlen za poln delovni čas.
 

•                  295. člen  
 

Ta člen, kakor tudi nadaljnji členi, sodi v poglavje prehodnih in končnih določb zakona, na katere je potrebno biti pozoren. Sam ta člen pravi, da morajo izvajalci zdravstveni delavci, torej tudi koncesionarji, v 9. mesecih od dneva uveljavitve predpisa iz 7. odstavka 11. člena zakona vložiti vlogo za izdajo dovoljenja za opravljanje zdravstvene dejavnosti in izkazati izpolnjevanje pogojev iz 12. člena tega zakona. 7. odstavek 11. člena zakona govori, da je minister zadolžen izdati akt, ki bo določil podrobnejše pogoje glede vsebine napisa na objektu, v katerem se izvaja zdravstvena dejavnost ter normative in standarde glede izpolnjevanja obveznih pogojev za prostore in opremo za izvajanje zdravstvene dejavnosti. V skladu z določbo 305. člena izda minister takšen podzakonski akt v enem letu od dneva uveljavitve zakona.
 

•                  300. člen
 

Ta člen govori, da bodo koncesijske pogodbe, ki so bile sklenjene pred uveljavitvijo tega zakona in veljajo tudi po uveljavitvi zakona, ponovno usklajene z določbami tega zakona, in sicer v treh mesecih od dneva določitve mreže javne zdravstvene dejavnosti. Ker bo ta uskladitev koncesijskih pogodb realno pomenila neposreden poseg v že pridobljene pravice iz naslova veljavnih koncesijskih pogodb je takšna ureditev za vse koncesionarje izjemno pomembna. Glede na skriti namen zakonodajalca, ki ga je med vrsticami zakona možno razbrati predlagam, da strokovni organi SZZZZS o tem razpravljajo, osebno pa menim, da bi bilo najbolj pravično ne posegati v že pridobljene pravice iz naslova sklenjenih koncesijskih pogodb in da bi nova pravna ureditev veljala le za tiste primere, ko bodo zdravstveni delavci – izvajalci zdravstvenih storitev vstopali v nova koncesijska razmerja.
 

•                  302. člen
 

V skladu z določbo tega člena so koncesionarji dolžni uskladiti napis na objektu, v katerem opravljajo svojo koncesijsko dejavnost z vsebino, ki jo določa 19. člen zakonca, in  sicer v 3 mesecih od uveljavitve tega zakona. V povezavi z določbo 307. člena zakona, ki govori o začetku veljavnosti zakona, je takšna pravna rešitev po mojem mnenju nenavadna. Zakon začne veljati 30. dan po objavi v Uradnem listu RS, uporabljati pa se bo začel v 1 letu od dneva njegove uveljavitve. Če sledimo določbi tega člena, bo to praktično pomenilo, da se določba 302. člena dejansko izvaja še pred tem, ko se bo začel uporabljati zakon v celoti.
